長安感事呈盧綸
作者：李端
朝代：唐

paragraphs: 十五事文翰，大兒輕孔融。
長裾遊邸第，笑傲五侯中。
諫獵一朝寢，論邊素未工。
蹉跎潘鬢至，蹭蹬阮途窮。
貸布憐寧興，無金命未通。
王陵固似戇，郭最遂非雄。
斂板辭羣彥，回車訪老農。
詠詩懷洛下，送客憶山東。
沈病魂神濁，清齋思慮空。
羸將衞玠比，冷共鄴侯同。
草舍纔遮雨，荆窗不礙風。
梨教通子守，酒是遠師供。
捫虱欣時泰，迎猫達歲豐。
原門唯有席，井飲但加葱。
少壯衿齊德，高年覺宋聾。
寓書先論嬾，讀易反求蒙。
昔慕能鳴雁，今憐半死桐。
秉心猶似矢，搔首忽如蓬。
赤葉翻藤架，黃花蓋菊叢。
聊將呈匠伯，今已學愚公。